Aꞌlige Pilato lisensia nejile napurigá meꞌliboa Esusi bilé gulusichi ujchugá.
Aꞌlige sontalo ꞌma oꞌtole Esusi.
Esusi boꞌné oꞌtole alué gulusí majtoga,
ꞌlige sébale bilena rabó Anayáwali Moꞌola anilichi.
Alué ralámuli jurío Gólgota aneme nile.
Alé wijchí rekagá klabo jáwale sekachí ꞌlige ronólachi,
ꞌlige oꞌweti elale alué gulusí.
Abiena uché jaré oká rió ujchálechigó uché jaré gulusichi alé aꞌbé napu ujcháliru Esusi,
ꞌlige Esusi alé nasipa ujcháliru alué oká rió uchúkichi.
Pilátoka nulele alué sontalo romano napurigá ujchawa bilé rabileta osirúgime alé gulusichi,
moꞌochí amóbage napu chujkule Esusi.
Regá anime osilí:
«Esusi Nasareta anilichi bejtégame,
alué waꞌlula rey ralámuli jurío nuleme.»
Weꞌká ralámuli jurío eꞌnénale ꞌlige leérale alué osilí,
aꞌbé níligame Rusaleni anilichi napu ujcháliru Esusi alué uché oká rió ꞌyúriga.
Alué osilí bakiá seꞌwináriga raꞌíchiga osirúgime nile,
napurigá raꞌíchame nile ralámuli jurío,
ꞌlige romano,
ꞌlige griégochigó.
Alué eꞌwélala balé tabilé galele napurigá regá ujchawa alué osilí.
ꞌLige alekeri anele alué Pilato:
―‹‹Waꞌlula rey ralámuli jurío nuleme»,
anime ju alué osilí,
ꞌlige ramueka tase najkiae napurigá alanime ujchawa.
Regá anime ujchawa ꞌlina:
«Ye rió Waꞌlula rey korí ralámuli jurío nuleme.»
ꞌLige Pilátoka anele:
―Napurigá ujchá ne,
alarigá rejpímala.
ꞌLige alué sontalo ꞌma reꞌpá gulusichi ujchasa Esusi,
ꞌma napabule Esusi oꞌpáchala,
ꞌlige chiꞌwánale naómana neraga alué oꞌpacha ꞌlige alué aꞌbópika nachútale.
Naó sontalo nile alué noká.
ꞌLige ajtílechigó bilé oꞌpacha weꞌlí Esusi oꞌpáchala napu reꞌlé ujchame nile (napu túnika aniame ju yolí raꞌíchaga),
moꞌyériga newárigime nile,
tabilé suka newárigime.
ꞌLige alué sontalo anile aꞌbópika:
―Tabilé chiꞌwanawa alué weꞌlí oꞌpacha,
bilé reꞌgí reꞌépua napurigá ꞌla machiboa chieri neyúrira.
Alarigá ꞌla sébali ikile napurigá anile Onorúgame raꞌichálila ꞌyabé bajchabé rawé,
regá anime raꞌíchili:
«ꞌMa nachútale ne oꞌpáchala,
ꞌlige bilé reꞌgí reꞌele ne oꞌpáchala méniliga.»
Alarigá nokale alué sontalo.
Esusi eyela,
ꞌlige Esusi iꞌchilala,
ꞌlige María napu Kleopasi ꞌyula nile,
ꞌlige Maríachigó napu Magalena anilichi bejtégame nile,
suwábaga alué ralámuli alé jale,
alé aꞌbé napu Esusi chujkule gulusichi.
Esusi etele alué boꞌné eyela ꞌlige bilé alué Esusi gompaniérola ꞌyúriga etélechigó,
alué napu Esusi ꞌwe galegá eteme nile.
Aꞌlige Esusi anele alué boꞌné eyela:
―ꞌLa repúpua ka ye rió napurigá mué boꞌné ranala neraga.
Aꞌlígechigó alué rió anéleru Esúsite:
―ꞌLa repúpua ka ye mukí napurigá mué boꞌné eyela neraga.
Aꞌlige si ꞌwe aꞌlá repule ye rió ꞌla napurigá boꞌné eyela neraga.
Esúsika machigá anile napu ꞌma sébali oláligo napu aníligo alué Onorúgame raꞌichálila ꞌyabé bajchabé rawé.
Aꞌlige regá anile:
―ꞌWe balamu ne.
Alé aꞌbé ilile bilé sikolí iꞌwilí baꞌwila ꞌwe choꞌkógame roꞌárigame.
Bilé baꞌnasoli saꞌnabáchasa alué iꞌwilí baꞌwílate,
bilé balichi ujchale alué baꞌnasoli,
ꞌlige Esusi chuꞌálachi owele alué baꞌnasoli.
ꞌLige napuꞌlige Esusi ꞌma chunusá alué baꞌnasoli regá anile:
―Suwábaga ꞌma ꞌla sébali olá ne.
Aꞌlígeko ꞌma goꞌná rojpóchiga chujkíbale moꞌola,
ꞌma mukule.
Bilé rawé rapakónala nile napu newame nile waꞌlú piesta Páskua anilime ꞌlige sawalachi nímili nile resíbulichi rawé,
ꞌlige alué ralámuli jurío tabilé najkile napurigá bakiánika rió gulusichi ejtebímala resíbulichi rawé.
Alekeri alué ralámuli anele Pilato:
―ꞌMa gajponawa alué bakiá rió gulusichi uchúkame gajsila napurigá abé aꞌlá yati suwirálikó.
Abiena najkílechigó alué ralámuli napurigá ꞌma reꞌkabuwa alué ralámuli alé gulusichi uchúkame.
Aꞌlige alué sontalo simíbale alué bakiá rió gajsila gajponamia.
Bajchá bilé rió gajsila gajpónale.
ꞌLige uché bilé rió gajsila gajpónale.
Alué sontalo machile ꞌma mukugá chujkúligo alué Esusi,
alekeri tabilé gajponáliru Esusi gajsila.
Abirigáchigo bilé sontalo bilé selá oꞌkame nílekó ꞌlige ejchele aluete aꞌchigachi reꞌlege,
ꞌlige Esusi waꞌlú elénale aminami baꞌwítiri maꞌchínalechigó.
Alué rió Esusi oyérame suwábaga ye etele,
ꞌlige aꞌkinana ruwí napurigá ꞌla machimela ꞌemi alakíligo.
Alué raꞌíchali napu ruwile ye rió ꞌla bijchiá ju.
Alué boꞌné ꞌla machí ꞌla bijchiga raꞌíchiligo napurigá ꞌemi ꞌla bijchígimala.
Alakile ye suwábaga napurigá ꞌla sébali nimia napurigá anile Onorúgame ꞌya bajchabé rawé.
Regá anile:
«Tabilé ꞌwesi oꞌchila gajponáwili ju.»
Alué Onorúgame raꞌichálila anílechigó ꞌya bajchabé rawé:
«ꞌEmi etémala alué napu ejchéliru selate.»